**A 25. Sud de France (Nimes) teremverseny bírói szemmel**

2023. január 20. és 22. között került megrendezésre a 25. Sud de France Archery Tournament, azaz a nimes-i nemzetközi teremverseny, a World Archery terem világkupa-sorozat szezonbeli utolsó előtti állomásaként.

Ezen a versenyen magyar bíró még nem működött közre egészen mostanáig, bár ez sem ment zökkenőmentesen. Már 2022-ben is mehettem volna, akkor a Covid miatt ez meghiúsult. Idén, az indulás előtti napon reggel fél 9-kor kaptam egy értesítést a World Archery iroda munkatársától, hogy a franciaországi, a nyugdíjkorhatárt érintő tervezett változtatások miatti sztrájkok következtében a január 19-i Air France Budapest-Párizs járatot törölték és foglalásomat áttették január 21-ére, ami már igencsak késői lett volna. Végül fél 12 körül érkezett a következő értesítés, hogy találtak egy szinte azonos indulási és érkezési időpontokkal rendelkező, Lufthansa-járatot, így az idén már tényleg nem hiúsul meg nimes-i szereplésem.

Egy teremverseny mindig is sokkal intenzívebb, kevesebb üresjáratot engedélyező esemény. Ezt már eddig is tudtam, tapasztaltam, számítottam is rá. Ennek ellenére még így is sikerült meglepnie a versenynek. Ami egy ilyen nagy létszámú versenyen három nap alatt történik, arra egy terem EB-n 5-6 napra is „szükség van”.

Mivel csütörtökön este 8 után érkeztem meg, a pálya ellenőrzéséről lemaradtam.

Péntek reggel 8 órakor már a sportcsarnokban voltunk, kezdődött a technikai ellenőrzés, valamint a hivatalos edzés. A verseny két egymás melletti épületben (plusz egy harmadikban, ahol szinte folyamatos edzési lehetőség volt) zajlik: egy sportcsarnokban, ahol 32 vesszőfogó fér el, illetve a mellette levő nagy csarnokban, ahol újabb, több mint 40 tábla került felállításra. A két teremben összesen 77. A World Archery az 500-as besorolású terem világkupa-fordulókra két bírót delegál. A holland vezetőbíró volt a fő teremben, én pedig a másodikban, hogy felügyeljük, szükség esetén segítsük a francia nemzeti bírók működését, akik legalább 12-en voltak. Közülük is hárman voltak, akikkel könnyű volt a kommunikáció – angol nyelven. A többiekkel kézzel-lábbal, vagy közvetítő segítségével. Ez némiképp nehezíti a munkát, de mivel nagyobb részük gyakorlott bíró, így különösebb problémát szerencsére nem okoztak a nyelvi nehézségek.

A rangsoroló fordulókat négy turnusban lőtte le a világ 43 országából érkezett 1048 versenyző. Pénteken ebből kettő zajlott le, délután, egymás után, 14, illetve 18 órai kezdettel. A második turnus este 9 óra után fejezte be a versenyt. Mire onnan visszaértünk a szállodába, ahol magunknak kellett gondoskodni a vacsoráról, már csak az M betűs hamburgeres világcég helyi érdekeltsége volt nyitva –ők is a 23 órás zárásra készülődtek, amikor hirtelen vagy 50 íjász megrohanta a vendéglőt. Rögvest be is zárták a bejárati ajtót, nehogy újabb vendégek érkezzenek. Gyors evés után siettünk is a szállodába, hogy minél hamarabb aludni térhessünk, mert reggel fél 7-kor már a reggelizőasztalnál voltunk.

A szombati nap hasonlóan hosszú volt, mint a pénteki. Reggel ¾ 8-kor kezdődött a harmadik turnus rangsorolója. Ezt követően kettévált a program a két teremben, a főteremben megkezdődtek a kiesős versenyek a reflexes és csigás nők és férfiak kivételével mindenkinek. Utóbbiak számára volt még egy turnus rangsoroló a második teremben. Sok nagy név jelen volt, talán a csigás férfiaknál volt a legerősebb a mezőny, nem mellékesen a népes amerikai küldöttségnek köszönhetően.

A szombati nap 20 óra körül ért véget a versenypályán. A rangsorolók különösebb fennakadás nélkül lezajlottak. Apróbb problémák persze akadtak, de szerencsére az a belga reflexes úriember is józanul érkezett a versenyre, akit kb. 3 hete a franciák egy másik versenyükön egész egyszerűen kitiltottak a franciaországi versenyekről, hivatalosan, szövetségi szinten is jelezve ezt a belgáknak – ennek ellenére mégis elfogadták a nevezését. Ugyanis említett íjász hosszú bűnlajstrommal rendelkezik balhézás terén. Volt már, amikor szó szerint kivezették egy versenyről. Ezt szerencsére megúsztuk, ehhez képest apróságok voltak csak: egy alkalommal a pályamunkások nem figyeltek, a szétlőtt lőlapot cserélték le rosszul: reflexes lőlapot tettek fel a csigás helyett. Hogy a versenyző észrevette-e vagy sem, nem tudom, a találatok értékelésénél derült ki számunkra. De mivel csupa kövér 9-est lőtt, nem volt szükség a tolómérőre, hogy vajon a csigás 10-est érné-e valamelyik találata vagy sem. Talán féltucat alkalommal történt meg, hogy valaki célt tévesztett, azaz a szomszédos (vertikális) lőlapra célzott és lőtt a sajátja helyett. Ilyenkor a „sértett” fél nem lőtte le a sorozatát, hanem a sorozat végeztével az eltévedt vesszőt kihúzták és az érintett versenyző – teljesen egymaga – beállt és bepótolta az elmaradt sorozatát. A sorozat végeztével a többi versenyző mindig megtapsolta az akaratán kívül a figyelem központjába kerülő íjászt.

A délután során a reflexesek és csigások is lelőtték a kiesős fordulókat, az éremdöntőket kivéve. Voltak nagy meccsek, szétlövések, váratlan vereségek.

Bírói részről a két nap legnagyobb munkáját az indítóbíró végezte, aki emellett a titulusa mellett lelkesen közölte a verseny állását a rangsorolók alatt az egyéb szolgálati információk mellett és kezelte a hangosítást, felhangosította a zenét a lövésszünetekben és lehalkította azt a sorozatok alatt. Mintegy mellékesen, még a kevésbé gyakorlott bírótársainak is besegített. Ja, és ő volt a talált tárgyak osztálya is.

Vasárnap, hiába kezdődtek a reflexes és csigás éremmérkőzések csak 10 órakor, mi már fél 8-kor a pályán voltunk, immáron csak a fő teremben – a második teremben a franciák rendeztek maguknak egy másodlagos versenyt – hogy ellenőrizzük a pályát és kitaláljuk, merre és hogyan kísérjék be a bírók a versenyzőket, hova álljon a bíró a sorozatok alatt, valamint elkészítsük a beosztást. Délelőtt az U21-esek lőttek, délután a felnőttek. Utóbbiaknál én voltam a vonalbíró a bronzmeccseken. A döntök simán, probléma vagy fennakadás nélkül lezajlottak, délután négy órakor véget ért az eredményhirdetés is. Gyorsan elcsendesült a délután során teli nézőtér. A nézők jó hangulatot teremtettek, amiben a hangulatfelelősnek is nagy szerepe volt, időnként énekeltette, mozgatta őket és két alkalommal még pólókat, ajándékokat is feldobáltak a leglelkesebben tapsolók felé.

Vasárnap már asztalfoglalás nélkül is volt helyünk normális ételt enni – mert szombaton is a pénteki helyen kötöttünk ki: míg ott alig lézengett vendég, a közeli éttermek mind tele voltak.

A pihenés még ezután is váratott magára, mert hétfőn hajnali 4 órakor már indulni kellett Montpellier-be a reggel 6-kor induló párizsi járathoz.

Érdekes, tanulságos verseny volt. 3 napba rengeteg mindent zsúfolnak bele, emiatt rendkívül feszített a tempó, fárasztó a verseny. Ugyanakkor lazább, közvetlenebb, nincs minden úgy az élére állítva, mint egy világbajnokságon, világkupa fordulón, némiképp közelebb áll a hazai versenyeinkhez.

Bp., 2023. január 25.

Hegedűs András

WA nemzetközi bíró